Badens befolkning og tidsånden var preget av den franske revolusjon, og dette la press på storhertugen til å gjennomføre reformer. Baden var i 1806 kommet med i Rhinforbundet under Napoleons «beskyttelse», og det bidro til at diskusjonene om en forfatning tok til. De første forsøkene på å sammenkalle en landdag ble tatt i 1808. Kravet om reformer kom blant annet fra stendene, herunder adelsstanden som var misfornøyd med hvordan landet var organisert.